嚴丈泰伯見貽古句次韵爲答
作者：韓淲
朝代：宋

paragraphs: 意行無東西，偶成一段奇。
尋山得幽伴，遂爾相娛嬉。
水涉漁梁窄，山循鳥道危。
每慙衣上塵，素染已如淄。
新安山水邦，寺屋多斷碑。
摩挲青莓苔，往往識歲時。
所貴眼界闊，豈畏足力疲。
榜舟或扶輿，上下適其宜。
弔古踐陳迹，懷賢理前規。
呂侯讀書堂，遺祀留丰姿。
恨生異代深，遐躅無由隨。
寂寥付短篇，酩酊持屈巵。
是日頗款曲，有時還切偲。
雖云各笑語，卒復度禮儀。
英英釣瀨仙，其學夙素知。
譬彼巨淵藪，蟠伏豹與螭。
一旦奮迅去，誰復維縶之。
觀乎律調雅，益悼餘子卑。
示我千百年，匪特用自怡。
傳玩入鈴齋，使君亦伸眉。
由來絕俗士，定有驚人詩。
激烈薄層穹，豁達開晴曦。
况同陟山顛，又已還水涯。
物色既甚富，身世真若遺。
昨非興寄清，曷浣窮陋悲。
白雪本寡和，載賡思尤遲。